കൂരാച്ചുണ്ട്കൂട്ടാലിട റോഡ് നവീകരണം മന്ത്രി ഇടപെട്ടിട്ടും നടപടിയായില്ല കൂരാച്ചുണ്ട്: മലയോര മേഖലയായ കൂരാച്ചുണ്ടില് നിന്നും കോഴിക്കോട്ടേക്കുള്ള പ്രധാന റോഡും പൊതുമരാമത്ത് വകുപ്പിന്റെ അധീനതയിലുള്ളതുമായ കൂരാച്ചുണ്ട്കൂട്ടാലിട റോഡിന്റെ മൂന്നുവര്ഷം മുമ്ബ് ആരംഭിച്ച നവീകരണ പ്രവൃത്തിയുടെ ഭാഗമായ ടാറിംഗ് ഇതുവരെയും പൂര്ത്തീകരിച്ചില്ല. കൂട്ടാലിട പെട്രോള് പമ്ബ് മുതല് എരപ്പാന്തോട് കോണ്വെന്റ് വരെയുള്ള ഏകദേശം അഞ്ച് കിലോമീറ്റര് ദൂരം റോഡിന്റെ ടാറിംഗ് പ്രവൃത്തിയാണ് കരാറുകാരുടെ അനാസ്ഥ മൂലം പാതിവഴിയിലായത്. റോഡിന്റെ ദുരവസ്ഥയില് നാട്ടില് വ്യാപകമായി പ്രതിഷേധങ്ങളും സമരങ്ങളും നടന്നു. ജൂലൈ 20ന് സ്ഥലം സന്ദര്ശിച്ച പൊതുമരാമത്ത് മന്ത്രി മുഹമ്മദ് റിയാസ് കരാറുകാരുമായി സംസാരിക്കുകയും റോഡിന്റെ പ്രവൃത്തി ആഗസ്റ്റ് 30നുള്ളില് പൂര്ത്തീകരിച്ച് ജനങ്ങള്ക്കുള്ള യാത്രാപ്രശ്നം പരിഹരിക്കണമെന്ന് നിര്ദേശിക്കുകയും ചെയ്തിരുന്നു. എന്നാല് മന്ത്രി ഇടപെട്ടിട്ടും റോഡിന്റെ ദുരവസ്ഥ പരിഹരിക്കാത്ത അവസ്ഥയിലാണിന്നുമുള്ളത്. റോഡിന്റെ നിലവിലുള്ള ടാറിംഗ് മണ്ണുമാന്തി ഉപയോഗിച്ച് ഇളക്കി നിരത്തിയതിനാല് കല്ലുകള് നിറഞ്ഞ് കാല്നട യാത്ര പോലും പ്രയാസകരമാണ്. നിരവധി പേര് അപകടത്തില്പ്പെടുന്നതും നിത്യസംഭവമായിട്ടുണ്ട്.